Gennadi Vainikko 2007. aastal
**Gennadi Vainikko** (sündinud 31. mail 1938 Kontupohjas Karjalas) on Eesti matemaatik ja Eesti Teaduste Akadeemia liige (alates 1986). Tartu Ülikooli emeriitprofessor.

Elulugu
-------

Gennadi Vainikko on ingerisoomlane. Ta tuli koos vanematega Eestisse 1942. aastal. Ta lõpetas 1956. aastal Kehra Keskkooli kuldmedaliga. 1961. aastal lõpetas kiitusega Tartu Riikliku Ülikooli matemaatika erialal. 1964. aastal kaitses ta Tartu Riiklikus Ülikoolis füüsika-matemaatikakandidaadi kraadi väitekirjaga "О точности методов типа Галеркина" (Galjorkini meetodi täpsusest). 1969. aastal kaitses Voroneži Ülikoolis füüsika-matemaatikadoktori kraadi väitekirjaga "Об аппроксимации линейных и нелинейных операторов и приближенном решении операторных уравнений" (Lineaarsete ja mittelineaarsete operaatorite aproksimatsioonist ja operaatorvõrrandite ligikaudsest lahendamisest). Professori kutse sai 1971. aastal.

Aastatel 1963–1965 oli ta TRÜ matemaatilise analüüsi kateedri assistent ja vanemõpetaja, 1965–1967 Voroneži ülikooli matemaatilise analüüsi kateedri dotsent, 1967–1969 TRÜ matemaatilise analüüsi kateedri dotsent, 1969–1970 arvutusmatemaatika kateedri dotsent, 1971–1994 samas professor ja kateedrijuhataja. 1973–1993 on Gennadi Vainikko külalisprofessorina pidanud loenguid Saksamaa, Ameerika Ühendriikide, Soome, Läti, Venemaa ja Lõuna-Korea ülikoolides ning aastatel 1993–2003 töötas ta pikemalt professorina Helsingi Tehnikaülikoolis. Aastatel 2003–2004 oli ta Tallinna Pedagoogikaülikooli matemaatika osakonna vanemteadur, 2004–2020 Tartu Ülikooli rakendusmatemaatika instituudi (alates 2007 matemaatika instituut, alates 2016 matemaatika ja statistika instituut) vanemteadur. Alates 2021 matemaatika ja statistika instituudi rakendusliku funktsionaalanalüüsi kaasprofessor. 2005. aastast on ta Tartu Ülikooli emeriitprofessor.

1986. aastal valiti ta Eesti NSV Teaduste Akadeemia liikmeks matemaatika erialal. Ta kuulub akadeemias astronoomia ja füüsika osakonda. Aastatel 1990–1994 oli Eesti Teaduste Akadeemia asepresident.

Aastatel 1991–1994 oli ta Eesti Matemaatika Seltsi asepresident.

Teadustegevus
-------------

Gennadi Vainikko teaduslikud huvid on olnud seotud spetsiifilistele integraal-, diferentsiaal- ja operaatorvõrranditega. Ta on jõudnud läbimurdeliste tulemusteni nii nende võrrandite fundamentaalsete omaduste analüüsimisel kui ka numbrilise lahendamise vallas. Ta on konstrueerinud efektiivsed lahendusmeetodid paljudele singulaarsetele võrranditele, loonud nn südamlike integraalvõrrandite teooria ning viinud selle ka praktikasse. Tema teadustööde loetelus on ligi 300 nimetust, ta on paljude teedrajavate monograafiate autor või kaasautor ning on juhendanud üle 30 doktori- ja kandidaaditöö.

Raamatud
--------

Avaldanud üle 100 teaduspublikatsiooni, sh monograafiaid ja kõrgkooliõpikuid.

* Vainikko, G. Harilikud diferentsiaalvõrrandid : (õpik). Valgus 1972, 348 lk. (2. tr. 1986)

* Vainikko, G. Multidimensional weakly singular integral equations. Springer, 1993, 159 p. ISBN 9783540568780
* Lifanov, I. K. Poltavskii, L. N. Vainikko, G. M. Hypersingular integral equations and their applications. Chapman & Hall/CRC, 2004, 396 p. ISBN 0415309980
* Saranen, J. Vainikko, G. Periodic integral and pseudodifferential equations with numerical approximation. Springer, 2010, 452 p. ISBN 9783642075384
* Pedas, A. Vainikko, G. Harilikud diferentsiaalvõrrandid : teooria, näiteid, ülesandeid. Tartu Ülikooli Kirjastus, 2011, 567 lk. ISBN 9789949199150

Tunnustus
---------

* 1989 Eesti NSV teeneline teadlane
* 1995 Tartu Ülikooli suur medal
* 1998 Valgetähe III klassi teenetemärk
* 1998 Eesti Teaduste Akadeemia medal
* 2006 Eesti Matemaatika Seltsi auliige
* 2006 Tartu Ülikooli aumärk
* 2011 Eesti Vabariigi teaduspreemia täppisteaduste alal
* 2013 Tartu Ülikooli medal
* 2017 Eesti Vabariigi teaduspreemia pikaajalise tulemusliku teadus- ja arendustöö eest
* 2020 teenetemärk "100 semestrit Tartu Ülikoolis"

Viited
------

1. ↑  Akadeemia liikmeskond. Gennadi Vainikko
2. 1 2
3. ↑  "Tartu Ülikooli suure medali kavalerid". *Tartu Ülikool*. Vaadatud 4.12.2022.
4. ↑  "Tartu Ülikooli aumärgi kavalerid". *Tartu Ülikool*. Vaadatud 8.12.2022.
5. ↑  "Tartu Ülikooli medali kavalerid". *Tartu Ülikool*. Vaadatud 5.12.2022.
6. ↑  "Teenetemärgi "100 semestrit Tartu Ülikoolis" kavalerid". *Tartu Ülikool*. Vaadatud 9.12.2022.

Kirjandus
---------

* Margus Maidla. Akadeemik Gennadi Vainikko, "huligaanselt südamlik" matemaatik. – Teaduste Akadeemia – Eesti kollektiivne aju. Tallinn, 2014. lk 203–208.

Välislingid
-----------

* Gennadi Vainikko Eesti Teadusinfosüsteemis
* Gennadi Vainikko Eesti Teaduste Akadeemia kodulehel